FOKUSERET OPHOLD I VOKSENPSYKIATRI

Formålet med det fokuserede ophold i voksenpsykiatrien i den børne- og ungdomspsykiatriske uddannelse, er at sikre, at kommende børne og ungdomspsykiatere har bredt kendskab til det psykiatriske speciale. Mange psykiske lidelser debuterer i ungdomsårene, hvilket voksenpsykiatriske patienter kan berette om. Samtidig udvikles lidelser over tid og det er nyttigt, at børne- og ungdomspsykiatere kender denne udvikling indgående. I voksenpsykiatrien benyttes en mere udvidet brug af psykofarmaka, som er nyttig at kende til. For at sikre trygge overgange mellem børne- og ungdomspsykiatrien og voksenpsykiatrien, er det vigtig at kende begge systemers organisering. Mange patienter i børne- og ungdomspsykiatrien har forældre med psykiske lidelser og/eller misbrug, og øget kendskab til dette i voksenlivet vil øge viden omkring forholdene for vores fælles familier.

1. **Faglig Expert:** Det er forventningen, at den uddannelsessøgende under sit fokuserede ophold i voksenpsykiatri, får stiftet bekendtskab med psykiatriske lidelser, når de er udviklede og får set alvorlige psykiske lidelsers symptomatologi. Det er forventningen at den uddannelsessøgende modtager læring omkring tvangsforanstaltninger og akut medicinsk behandling, samt under opholdet informeres om brug af psykofarmaka i voksenpsykiatrien, med opmærksomhed på interaktion med andet medicin. Det er væsentligt at få set psykotiske tilstande, manier, svære depressive tilstande og stifte bekendtskab med ECT-behandling. Derudover er det centralt at tilegne sig viden om behandlingstilbud i voksenpsykiatrien – både medicinske, socialpsykiatriske og terapeutiske.
2. **Kommunikator:** Det er forventningen, at den uddannelsessøgende deltager ved faglige konferencer og optager journal/har samtaler med enkelte patienter. Den uddannelsessøgende skal løbende kommunikere sin forståelse af det tilegnede med voksenpsykiatrisk læge og i samarbejde med denne drøfte forskelle og ligheder med børne- og ungdomspsykiatri. Det er desuden forventningen, at den uddannelsessøgende taler med mindst én psykisk syg voksen patient om det at have børn.
3. **Samarbejder:** Under opholdet skal fokus være på overgangene mellem børne- og ungdomspsykiatri og voksenpsykiatri, overgangene mellem distriktspsykiatri og psykiatriske klinikker, den voksenpsykiatriske organisering og samarbejdet med bosteder og kommuner. Hvis muligt deltage i tilsyn på andre afdelinger.
4. **Leder/administrator/organisator:** Det er forventningen at den uddannelsessøgende observerer og lærer af organiseringen og den faglige ledelse i voksenpsykiatrien, herunder organisering og ansvar ift. kommunalt og regionalt regi.
5. **Sundhedsfremmer:** Det er forventningen, at den uddannelsessøgende under sit fokuserede ophold tilegner sig viden om misbrug i kombination med psykisk lidelse. Mere specifikt abstinens, delir, senskader af misbrug, dobbeltdiagnoser, alkohol og stof misbrug. Det er forventningen, at der i det fokuserede ophold er opmærksomhed på voksne med psykisk lidelse/og eller misbrug, som har børn med henblik på at tilegne sig viden om det at være forælder og have psykisk sygdom eller/og misbrug.

1. **Akademiker/forsker/underviser:** Bidrage med viden om børne- og ungdomspsykiatri under opholdet i voksenpsykiatrien og blive bekendt med hvilken forskning der udføres i voksenpsykiatrien, samt deltage i faglig undervisning under opholdet om muligt
2. **Professionel:** Agere professionelt under det fokuserede ophold med nysgerrighed for det voksenpsykiatriske speciale og med respekt for personale og medarbejdere samt overholdelse af tavshedspligt. Være nysgerrig på anmeldelsespligt og lovgivning inden for området voksenpsykiatri.

Dato: Att: ……………………………………….

udd.ansvarlig ovl.Voksenpsykiatrisk Enhed